Зэк1э хэгъэгухэр пштэмэ пчъагъэмк1э анахьыбэу адыгэ диаспорэр зыщыпсэурэр Тыркуер ары. Илъэс заулэк1э узэк1э1эбэжьмэ Тыркуем ихабзэхэмк1э адыгабзэр адыгэхэм зэрагъэш1энэу фитныгъэхэр я1агъэп. Ау мы аужрэ лъэхъаным а хабзэхэр зэхъок1ыгъэ хъугъэх. Адыгэу Тыркуем щыпсэухэрэм яныдэлъфыбзэ зэрагъэш1энэу хабзэм амалхэр къаритыгъэх. Ар гуш1уагъо. Дюзджэ университетым адыгабзэр щызэрагъэш1энэу рагъэжьагъ. Джы дэдэм курсит1у хъоу щеджэх. Адыгэ къэралыгъо университетым илъэпкъ факультет тыкъик1ыгъэу тэ адыгабзэмрэ литературэмрэ ащ щетэгъаджэх.